Numeri 24 | Beibele Inthaneteng | Phetolelo ya Lefase le Lefsa
24 Ge Bileama a lemoga gore Jehofa o be a bona gore go lokile gore a šegofatše Isiraele, ga se a tloga go etša dinakong tše di fetilego+ gore a ye diphekong le ge e le dife,+ eupša o ile a lebiša sefahlego sa gagwe lešokeng.
2 Ge Bileama a tsoša mahlo gomme a bona Isiraele e dutše go ya ka meloko ya yona,+ o ile a aparelwa ke moya wa Modimo.+
3 Ke moka a hlaba seema+ sa gagwe a re:
“Mantšu a Bileama morwa wa Beoro,
Mantšu a monna wa mahlo ao a bulegilego,+
4 Mantšu a yo a kwago dipolelo tša Modimo,+
Yo a bonago pono ya Ramatlaohle+
A le gare a wela fase a butše mahlo:+
5 Ditente tša gago di botse gakaakang, wena Jakobo, ona madulo a gago, wena Isiraele!+
6 Di nabile go etša meedi ya mafula,+
Di etša dirapa tšeo di bjetšwego kgauswi le noka.+
Di etša dikgopha tšeo Jehofa a di bjetšego,
Di etša metsedara kgauswi le meetse.+
7 Meetse a rotha dikgamelong tša gagwe tše pedi,
Dipeu tša gagwe di bjetšwe kgauswi le meetse a mantši.+
Le gona kgoši ya gagwe+ e tla phagamela Agaga,+
Gomme mmušo wa gagwe wa phagamišwa.+
8 Modimo o mo ntšhitše Egipita;
A kitima go etša poo ya naga.*+
O tla fetša ditšhaba, bagateledi ba gagwe,+
Gomme a kokona marapo a bona,+ a ba a ba rathaganya ka mesebe ya gagwe.+
9 O iname, a bobama go etša tau,
Le gona, bjalo ka tau, ke mang yo a ka mo tsošago?+
Bao ba go šegofatšago ke bašegofatšwa,+
Gomme bao ba go rogakago ke barogakwa.”+
10 Ge a re’alo Balaka a tukela Bileama bogale, a phaphatha diatla+ ke moka Balaka a re go Bileama: “Ke go bileditše go rogaka+ manaba a ka eupša wena o a šegofaditše ka botlalo ka makga a a mararo.
11 Bjale tloga o ye ga geno. Ke be ke ipoditše gore ke tlo go godiša+ e le ruri, eupša Jehofa o dirile gore o tingwe kgodišo.”
12 Bileama yena a re go Balaka: “Na le baromiwa ba gago bao o bego o ba romile go nna ga se ka ba botša ka re:
13 ‘Le ge Balaka a be a ka nnea ntlo ya gagwe yeo e tletšego silifera le gauta, nka se kgone go tshela taelo ya Jehofa ka gore ke dire tše di lokilego goba tše mpe ka go rata ga pelo ya ka, le gore ke tla bolela selo le ge e le sefe seo Jehofa a tlago go se bolela’?+
14 Bjale ke boela setšhabeng sa gešo. Etla ke go botše+ seo setšhaba se se tlago go se dira setšhaba sa gago ka morago bofelong bja matšatši.”+
15 Ka gona a hlaba seema+ sa gagwe a re:
16 Mantšu a yo a kwago dipolelo tša Modimo,+
Yo a tsebago tšeo Yo Godimodimo a di tsebago—
17 Ke tla mmona,+ eupša e sego gona bjale;
Ke tla mmogela, eupša ke se kgauswi.
Naledi+ e tla tšwa go Jakobo,
Gomme molamo wa rotoga o etšwa Isiraele.+
E tla pšhatla Moaba hlogong+
Ya pšhatla le magata a bana ka moka ba mpherefere wa ntwa.
18 Edomo e tla ba bohwa,+
Ee, Seire+ e tla ba bohwa bja manaba a yona,+
Mola Isiraele e bontšha gore e na le sebete.
19 Go tla fenya motho yo a tšwago go Jakobo,+
Gomme o tla fediša mophologi yo mongwe le yo mongwe motseng.”+
20 Eitše ge a bona Amaleke, a iša pele a hlaba seema a re:+
“Amaleke e bile ya pele gare ga ditšhaba,+
Eupša pheletšo ya yona ka morago e tla ba gore e fedišwe.”+
21 Eitše ge a bona Bakeni,+ a buša a hlaba seema a re:
“Bodulo bja lena bo tiile gomme legae la lena le agilwe leswikeng le legolo.
22 Eupša go tla ba le yoo a tlago go tšhuma motse wa Kaine.+
Go tla tšea lebaka le lekaaka’ng pele Asiria e le iša bothopša?”+
23 A buša a hlaba seema a re:
“Joo! Ke mang yo a tlago go phologa ge Modimo a dira seo?+
24 Go tla tla dikepe tšeo di tšwago lebopong la Khithima,+
Gomme di tla hlasela Asiria,+
Tša ba tša hlasela Ebere.
Eupša le yona e tla fedišwa mafelelong.”
25 Ka morago ga moo Bileama a ema a boela ga gabo.+ Balaka le yena a ikela ka tsela ya gagwe.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D24%26wtlocale%3DSE%26srcid=share⊂ject=Bala Beibele Inthaneteng